MT Il-Ġurnal Uffiċjali tal-Unjoni Ewropea C 170/2

Sommarju tal-Opinjoni tal-KEPD dwar tmien mandati ta' negozjar sabiex jiġu konklużi ftehimiet internazzjonali li jippermettu l-iskambju ta' data bejn il-Europol u l-pajjiżi terzi

(It-test sħiħ ta' din l-Opinjoni jista' jinstab bl-Ingliż, bil-Franċiż u bil-Ġermaniż fuq is-sit web tal-KEPD www.edps.europa.eu)

(2018/C 170/02)

1. INTRODUZZJONI U SFOND

Ir-Regolament tal-Europol (1) jistabbilixxi regoli speċifiċi li jirrigwardaw it-trasferimenti tad-data mill-Europol barra mill-UE. L-Artikolu 25(1) tiegħu jelenka għadd ta' raġunijiet legali li abbażi tagħhom il-Europol ikun jista' jittrasferixxi d-data legalment lill-awtoritajiet tal-pajjiżi terzi. Possibbiltà waħda tkun deċiżjoni ta' adegwatezza tal-Kummissjoni, skont l-Artikolu 36 tad-Direttiva (UE) 2016/680 tal-Parlament Ewropew u tal-Kunsill (2), li ssib li l-pajjiż terz li l-Europol jittrasferixxi d-data lilu jiżgura livell xieraq ta' protezzjoni. Peress li bħalissa m'hemmx deċiżjonijiet ta' adegwatezza bħal din, l-alternattiva l-oħra sabiex il-Europol jittrasferixxi d-data regolarment lil pajjiż terz tkun l-użu ta' qafas xieraq li jirriżulta mill-konklużjoni ta' ftehim internazzjonali vinkolanti bejn l-UE u l-pajjiż terz riċevitur.

Fl-20 ta' Diċembru 2017, il-Kumissjoni adottat tmien Rakkomandazzjonijiet (3) għad-Deċiżjonijiet tal-Kunsill sabiex jiġi awtorizzat il-ftuħ ta' negozjati għal ftehimiet internazzjonali bejn l-Unjoni Ewropea u tmien pajjiżi terzi tar-reġjuni tal-Lvant Nofsani u tal-Afrika ta' Fuq (MENA), jiġifieri l-Alġerija, l-Eġittu, l-Iżrael, il-Ġordan, il-Libanu, il-Marokk, it-Tuneżija u t-Turkija. Tali ftehimiet internazzjonali jipprovdu l-bażi ġuridika meħtieġa għall-iskambju ta' data personali bejn il-Europol u l-awtoritajiet ta' dawn il-pajjiżi terzi kompetenti sabiex jiġġieldu kontra d-delitti serji u t-terroriżmu.

Il-Kummissjoni tikkunsidra li hemm il-ħtieġa għal kooperazzjoni aktar mill-qrib bejn il-Europol u dawn it-tmien pajjiżi fid-dawl tal-istrateġija politika tal-UE deskritta fl-Aġenda Ewropea dwar is-Sigurtà (4), il-Konklużjonijiet tal-Kunsill (5), u l-Istrateġija Globali tal-Politika Estera u ta' Sigurtà tal-UE (6) kif ukoll il-ħtiġijiet operattivi tal-awtoritajiet tal-infurzar tal-liġi madwar l-UE u tal-Europol. Dawn it-tmien pajjiżi terzi kienu ġew identifikati wkoll fil-Ħdax-il Rapport ta' Progress lejn Unjoni tas-Sigurtà ġenwina u effettiva (7). Il-kooperazzjoni mal-pajjiżi tal-MENA hija meqjusa bħala ħaġa sħiħa (8). L-instabbiltà attwali fir-reġjun, b'mod speċjali s-sitwazzjoni fis-Sirja u fl-Iraq, tiġi identifikata bħala li tippreżenta theddida sinifikanti għas-sigurtà fuq perjodu ta' żmien twil għall-UE. Dan jikkonċerna kemm il-ġlieda effettiva kontra t-terroriżmu kif ukoll il-kriminalità organizzata relatata, kif ukoll sfidi relatati mal-migrazzjoni bħall-faċilitazzjoni tal-migrazzjoni irregolari u t-traffikar tal-bnedmin. Il-kooperazzjoni mal-infurzar tal-liġi lokali wkoll titqies bħala kritika sabiex jiġu indirizzati dawn l-isfidi.

F'konformità mal-proċedura stabbilita fl-Artikolu 218 tat-Trattat dwar il-Funzjonament tal-Unjoni Ewropea (TFUE), il-Kummissjoni se tkun responsabbli sabiex tinnegozja dawn il-ftehimiet internazzjonali mal-pajjiżi terzi f'isem l-UE. Permezz ta' dawn it-tmien Rakkomandazzjonijiet, il-Kummissjoni tfittex li tikseb awtorizzazzjoni mill-Kunsill tal-Unjoni Ewropea (il-Kunsill) sabiex tagħti bidu għan-negozjati mat-tmien pajjiżi terzi identifikati. Ladarba n-negozjati jkunu ntemmu, sabiex dawn il-ftehimiet jiġu konklużi b'mod formali, il-Parlament Ewropew se jkollu jagħti l-kunsens tiegħu lit-testijiet tal-ftehimiet negozjati, filwaqt li l-Kunsill se jkollu jiffirma l-ftehimiet.

5. KONKLUŻJONI

Il-KEPD jilqa' l-attenzjoni mogħtija lill-protezzjoni tad-data fl-Annessi għar-Rakkomandazzjonijiet tal-Kunsill tal-20 ta' Diċembru 2017 li se jikkostitwixxu l-mandat tal-Kummissjoni sabiex tinnegozja l-ftehimiet internazzjonali rispettivi f'isem l-UE ma' kull wieħed mit-tmien pajjiżi tal-MENA li għalihom hija prevista l-kooperazzjoni mal-Europol.

Il-ħtieġa u l-proporzjonalità tal-ftehimiet internazzjonali previsti sabiex l-Europol ikun jista' jittrasferixxi regolarment id-data lill-awtoritajiet kompetenti tat-tmien pajjiżi terzi in kwistjoni jeħtieġu jiġu vvalutati b'mod sħiħ sabiex tiġi żgurata l-konformità mal-Artikolu 52(1) tal-Karta. Sabiex tiġi permessa din il-valutazzjoni fil-fond fuq il-bażi ta' każ b'każ, il-KEPD jirrakkomanda li jkomplu jitnaqqsu u li ssir differenzazzjoni bejn il-ħtiġijiet għal trasferimenti abbażi tas-sitwazzjoni partikolari ta' kull pajjiż terz u r-realtà fil-prattika. Il-kamp ta' applikazzjoni ta' kull ftehim internazzjonali u l-iskopijiet għat-trasferimenti għal kull pajjiż terz għandhom jiġu speċifikati ulterjorment bix-xieraq fl-Annessi. Il-KEPD jirrakkomanda wkoll li jsiru valutazzjonijiet tal-impatt sabiex jiġu vvalutati aħjar ir-riskji li t-trasferimenti tad-data jippreżentaw lil dawn il-pajjiżi terzi sabiex jiġu protetti d-drittijiet għall-privatezza u għall-protezzjoni tad-data tal-individwi, iżda anki għal drittijiet u libertajiet fundamentali oħrajn protetti mill-Karta, sabiex jiġu ddefiniti s-salvagwardji preċiżi neċessarji.

Il-KEPD jinnota li, skont l-Artikolu 25(1)(b) tar-Regolament tal-Europol, il-Europol jista' jittrasferixxi regolarment id-data lil pajjiż terz permezz tal-konklużjoni ta' ftehim internazzjonali vinkolanti bejn l-UE u l-pajjiż terz riċevitur bil-kundizzjoni li dan il-ftehim jintroduċi salvagwardji xierqa. Il-KEPD jikkunsidra li “l-introduzzjoni ta' salvagwardji xierqa” fi ħdan it-tifsira tar-Regolament tal-Europol timplika li l-ftehimiet internazzjonali konklużi mal-pajjiżi terzi għandhom:

— jiżguraw konsistenza sħiħa mal-Artikolu 8 tal-Karta fil-pajjiżi terzi riċeventi, b'mod partikolari mal-prinċipju tal-limitazzjoni tal-iskop, id-dritt ta' aċċess, id-dritt għal rettifika u l-kontroll minn awtorità indipendenti speċifikament stipulata mill-Karta;

— isegwu l-Opinjoni 1/15 tal-QtĠ billi jiżguraw li l-livell ta' protezzjoni li tirriżulta minn dawn il-ftehimiet essenzjalment tkun ekwivalenti għal-livell ta' protezzjoni fid-dritt tal-Unjoni;

— japplikaw mutatis mutandis il-kriterji inklużi fil-Premessa 71 tad-Direttiva (UE) 2016/680, jiġifieri t-trasferimenti tad-data personali huma soġġetti għal obbligi ta' kunfidenzjalità, il-prinċipju tal-ispeċifiċità u l-fatt li d-data personali ma tintużax sabiex tintalab, tingħata jew tiġi eżegwita piena tal-mewt jew xi forma ta' trattament krudili jew inuman;

— jirriflettu salvagwardji speċifiċi inklużi fir-Regolament tal-Europol, bħal restrizzjonijiet speċifikati minn fornituri ta' informazzjoni; u

— japplikaw garanziji essenzjali fil-kuntest ta' investigazzjonijiet kriminali u jinkludu salvagwardji li, fuq bażi ta' każ b'każ, jindirizzaw ir-riskji prevedibbli li t-trasferimenti għal dawn il-pajjiżi terzi jistgħu jippreżentaw fir-rigward ta' drittijiet u libertajiet fundamentali oħra.

Flimkien ma' dawn ir-rakkomandazzjonijiet ġenerali, ir-rakkomandazzjonijiet u l-kummenti tal-KEPD f'din l-Opinjoni huma relatati mal-aspetti speċifiċi li ġejjin tal-ftehimiet internazzjonali futuri li għandhom jiġu nnegozjati mal-pajjiżi tal-MENA fil-mandati ta' negozjar:

— il-prinċipji tal-limitazzjoni tal-iskop u tal-ispeċifikazzjoni tal-iskop li jirrigwardaw id-data ttrasferita mill-Europol;

— trasferimenti ulterjuri mill-awtoritajiet kompetenti tal-pajjiżi terzi in kwistjoni;

— restrizzjonijiet fuq l-ipproċessar ta' informazzjoni ttrasferita mill-Europol lill-awtoritajiet kompetenti tal-pajjiżi terzi;

— sorveljanza indipendenti żgurata fil-pajjiżi terzi;

— id-drittijiet tas-suġġetti tad-data;

— it-trasferiment ta' kategoriji speċjali ta' data lill-awtoritajiet kompetenti tal-pajjiżi terzi;

— iż-żamma tad-data tad-data ttrasferita mill-Europol; u

— il-possibbiltà li l-ftehimiet internazzjonali jiġu sospiżi u jintemmu f'każ ta' ksur tad-dispożizzjonijiet tagħhom.

Magħmul fi Brussell, l-14 ta' Marzu 2018. Giovanni BUTTARELLI Kontrollur Ewropew għall-Protezzjoni tad-Data

(1) Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53), minn hawn 'il quddiem “ir-Regolament tal-Europol”.

(2) Id-Direttiva (UE) 2016/680 tal-Parlament Ewropew u tal-Kunsill tas-27 ta' April 2016 dwar il-protezzjoni ta' persuni fiżiċi fir-rigward tal-ipproċessar ta' data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta' reati kriminali jew l-eżekuzzjoni ta' pieni kriminali, u dwar il-moviment liberu ta' tali data, u li tħassar id-Deċiżjoni Qafas tal-Kunsill 2008/977/ĠAI (ĠU L 119, 4.5.2016, p. 89).

(3) Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati għal ftehim bejn l-Unjoni Ewropea u r-Renju Ħaxemita tal-Ġordan dwar l-iskambju ta' dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu, COM(2017) 798 final; Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati għal ftehim bejn l-Unjoni Ewropea u r-Repubblika tat-Turkija dwar l-iskambju ta' dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu, COM(2017) 799 final; Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati għal ftehim bejn l-Unjoni Ewropea u r-Repubblika Libaniża dwar l-iskambju ta' data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Libaniżi fil-ġlieda kontra l-kriminalità serja u t-terroriżmu, COM(2017) 805 final; Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati għal ftehim bejn l-Unjoni Ewropea u l-Istat ta' Iżrael dwar l-iskambju ta' data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti ta' Iżrael fil-ġlieda kontra l-kriminalità serja u t-terroriżmu, COM(2017) 806 final; Rakkomandazzjoni għal Deċiżjoni tal-Kunsill li tawtorizza l-ftuħ tan-negozjar ta' ftehim bejn l-Unjoni Ewropea u t-Tuneżija dwar l-iskambju ta' data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Tuneżija fil-ġlieda kontra l-kriminalità serja u t-terroriżmu, COM(2017) 807 final; Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati għal ftehim bejn l-Unjoni Ewropea u r-Renju tal-Marokk dwar l-iskambju ta' dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu, COM(2017) 808 final; Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati għal ftehim bejn l-Unjoni Ewropea u r-Repubblika Għarbija tal-Eġittu dwar l-iskambju ta' data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Eġizzjani fil-ġlieda kontra l-kriminalità serja u t-terroriżmu, COM(2017) 809 final; Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati għal ftehim bejn l-Unjoni Ewropea u r-Repubblika Demokratika tal-Poplu tal-Alġerija dwar l-iskambju ta' data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Alġerini fil-ġlieda kontra l-kriminalità serja u t-terroriżmu, COM(2017) 811 final.

(4) Komunikazzjoni tal-Kummissjoni tat-28 ta' April 2015 lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - L-Aġenda Ewropea dwar is-Sigurtà, COM(2015) 185 final.

(5) Konklużjonijiet mill-Kunsill tad-19 ta' Ġunju 2017 dwar Azzjoni Esterna tal-UE dwar il-Ġlieda Kontra t-Terroriżmu, Dokument 10384/17.

(6) “Shared Vision, Common Action: A Stronger Europe - A Global Strategy for the European Union's Foreign and Security Policy” (Viżjoni Kondiviża, Azzjoni Komuni: Ewropa Aktar b'Saħħitha - Strateġija Globali għall-Politika Estera u ta' Sigurtà tal-Unjoni Ewropea), disponibbli fuq: http://europa.eu/globalstrategy/en.

(7) Komunikazzjoni mill-Kummissjoni tat-18 ta' Ottubru 2017 lill-Parlament Ewropew, lill-Kunsill Ewropew u lill-Kunsill – Il-ħdax-il rapport dwar il-progress lejn Unjoni tas-Sigurtà effettiva u ġenwina, COM(2017) 608 final.

(8) Ara l-Memorandum ta' Qbil tar-Rakkomandazzjonijiet kollha tal-Kummissjoni għad-Deċiżjonijiet tal-Kunsill li tressqu fl-20 ta' Diċembru 2017, għajr dik li tikkonċerna l-Iżrael.